Συντεταγμένες: 37°34′58″N 22°11′48″E﻿ / ﻿37.58278°N 22.19667°E﻿ / 37.58278; 22.19667

Το **Λιμποβίσι** είναι εγκαταλελειμμένο χωριό της Αρκαδίας, ευρισκόμενο σε ελατόφυτη τοποθεσία στα 1.210 μέτρα υψόμετρο, πάνω από τις χαράδρες του Μαινάλου. Διοικητικά ανήκει στην Κοινότητα Πιάνας και υπάγεται στη Δημοτική Ενότητα Φαλάνθου, του Δήμου Τρίπολης. Απέχει περίπου 30 χιλιόμετρα από την Τρίπολη.

Ιστορία
-------

Προτομή του Θ. Κολοκοτρώνη, στο Λιμποβίσι Αρκαδίας.
Από το Λιμποβίσι καταγόταν ο Θεόδωρος Κολοκοτρώνης καθώς η οικογένειά του, όπου ζούσε εκεί για δώδεκα γενναίες. Πρώτος έφτασε κυνηγημένος ο προπάτορας του Θεόδωρου, ο Τριανταφυλλάκος Τσεργίνης.

Υπήρξε μεγάλη και τρανή επικράτεια, ένα πραγματικό οχυρό. Η ύπαρξη του οικισμού μαρτυρείται ήδη από την Ενετοκρατία και μάλιστα με ευάριθμους κατοίκους, κοντά στους 500. Κατά τη δεύτερη Τουρκοκρατία της Πελοποννήσου το Λιμποβίσι αναφέρεται ότι υπαγόταν διοικητικά στο Βιλαέτι της Καρύταινας. Μετά την Επανάσταση του 1821, οι κάτοικοι εγκατέλειψαν την περιοχή και εγκαταστάθηκαν στο χωριό Κατσίμπαλη.

Σήμερα ο περιβάλλων χώρος έχει αναδιαμορφωθεί με δαπάνες του Παναγιώτη Αγγελόπουλου. Το αναστηλωμένο κτήριο λειτουργεί ως μουσείο της οικογένειας των Κολοκοτρωναίων και της Ελληνικής Επανάστασης, είναι κτισμένο ακριβώς δίπλα στο παλιό πατρικό σπίτι του Θεόδωρου Κολοκοτρώνη και είναι πιστό αντίγραφο του παραδοσιακού κολοκοτρωναίικου σπιτιού. Ακόμη έχει αναστηλωθεί και η παρακείμενη εκκλησία του Αγίου Ιωάννη Προδρόμου.

Στην πλακόστρωτη πλατεία του χωριού υπάρχουν πηγές. Το πλάτωμά του αγναντεύει το Μαίναλο και το Αρκουδόρεμα, το καταφύγιο της Άρκτου των Αρκάδων. Στο Λιμποβίσι πραγματοποιείται στις 28 Αυγούστου κάθε έτους παραδοσιακό πανηγύρι προς τιμήν του Αγίου Ιωάννη Προδρόμου.

Πολύ κοντά στο Λιμποβίσι βρίσκεται το επίσης εγκαταλελειμμένο χωριό Αρκουδόρεμα, εκεί όπου πριν από την έναρξη της Επανάστασης του 1821 είχαν τα λημέρια τους οι Κολοκοτρωναίοι και άλλοι Καπεταναίοι και Κλέφτες.

Διοικητικές μεταβολές
---------------------

Το Λιμποβίσι το 1835 (ΦΕΚ 16Α - 24/05/1835), προσαρτάται στο Δήμο Φαλάνθου, με έδρα το Αρκουδόρεμα. Το 1841 (ΦΕΚ 5Α - 08/03/1841), η έδρα του Δήμου Φαλάνθου, μεταφέρεται στην Πιάνα. Το 1879 (ΦΕΚ 50Α - 25/07/1879), ο οικισμός Λιμποβίσι, καταργείται.

Διοικητικές μεταβολές οικισμού| Ημερομηνία | Φ.Ε.Κ. | Μεταβολή |
| --- | --- | --- |
| 24-05-1835 | ΦΕΚ 16Α - 24/05/1835 | Ο οικισμός Λιμποβίσι προσαρτάται στο Δήμο Φαλάνθου, με έδρα τον οικισμό Αρκουδόρεμα. |
| 08-03-1841 | ΦΕΚ 5Α - 08/03/1841 | Η έδρα του Δήμου Φαλάνθου μεταφέρεται από τον οικισμό Αρκουδόρεμα στον οικισμό Πιάνα. |
| 25-07-1879 | ΦΕΚ 50Α - 25/07/1879 | Ο οικισμός Λιμποβίσι του Δήμου Φαλάνθου καταργείται. |

Πληθυσμός
---------

Η οικία Κολοκοτρώνη στο ΛιμποβίσιΕπιγραφή στο Λιμποβίσι Αρκαδίας

Πληθυσμιακή εξέλιξη οικισμού| Έτος | 1829 | 1834 | 1844 | 1848 | 1861 |
| --- | --- | --- | --- | --- | --- |
| Κάτοικοι Λιμποβισίου | 130 | 170 | 178 | 101 | 0 |

Δείτε επίσης
------------

* Αρκουδόρεμα Αρκαδίας
* Παναγία Αρκουδορέματος Αρκαδίας
* Οικογένεια Κολοκοτρώνη

Παραπομπές
----------

1. ↑  «ΕΕΤΑΑ - ΔΙΟΙΚΗΤΙΚΕΣ ΜΕΤΑΒΟΛΕΣ ΔΗΜΟΥ ΦΑΛΑΝΘΟΥ».
2. ↑  «ΕΕΤΑΑ - ΔΙΟΙΚΗΤΙΚΕΣ ΜΕΤΑΒΟΛΕΣ ΔΗΜΟΥ ΤΡΙΠΟΛΗΣ».
3. ↑  «IN ARCADIA - ΤΟ ΣΠΙΤΙ ΤΟΥ ΚΟΛΟΚΟΤΡΩΝΗ ΣΤΟ ΛΙΜΠΟΒΙΣΙ».
4. ↑  «TRAVEL ΠΕΛΟΠΟΝΝΗΣΟΣ - ΛΙΜΠΟΒΙΣΙ ΚΑΙ ΑΛΩΝΙΣΤΑΙΝΑ».
5. ↑  «Μουσείο». *kafeneiolimpovisi.gr*. Καφενείο Λιμποβίσι. Ανακτήθηκε στις 13 Ιουνίου 2020.
6. ↑  «Ε.Ε.Τ.Α.Α. - ΔΙΟΙΚΗΤΙΚΕΣ ΜΕΤΑΒΟΛΕΣ ΟΙΚΙΣΜΟΥ - ΛΙΜΠΟΒΙΣΙ ΑΡΚΑΔΙΑΣ».
7. ↑  «ΕΕΤΑΑ-Διοικητικές Μεταβολές των Οικισμών». *ΕΕΤΑΑ-Ελληνική Εταιρία Τοπικής Ανάπτυξης και Αυτοδιοίκησης Α.Ε*. Ανακτήθηκε στις 7 Φεβρουαρίου 2023.
8. ↑  «Γαρζενίκος - Περιοδική έκδοση για την ιστορία και την πολιτιστική κληρονομιά της Ελάτης Αρκαδίας (σελ. 601 από 606)» (PDF).

Πηγές
-----

* Ιστοσελίδα traveltripolis, Δήμου Τρίπολης
* Αρχειοθετήθηκε 2020-01-15 στο Wayback Machine.